
Решение №243/20.07.2015 по нак. д. №573/2015 на ВКС, НК, II н.о.
 


	
	 Р Е Ш Е Н И Е№ 243 	
	 	
	гр.София, 20 юли 2015 година	
	 	
	В ИМЕТО НА НАРОДА	
	 	
	Върховният касационен съд на Р. Б, второ наказателно отделение в съдебно заседание на двадесет и седми май две хиляди и петнадесета година в състав:	
	 	
	 ПРЕДСЕДАТЕЛ: ЛИДИЯ СТОЯНОВА	
	 	
	 ЧЛЕНОВЕ: ЖАНИНА НАЧЕВА	
	 	
	 ТЕОДОРА СТАМБОЛОВА	
		
	 със секретар К. П	
	 	
	при участието на прокурора К. И	
	 	
	изслуша докладваното от 	
	 	
	председателя (съдията) ЛИДИЯ СТОЯНОВА 	
	 	
	наказателно дело под № 573/2015 година, за да се произнесе,	
	 	
	взе предвид:	
	 	
	 Производството е образувано по искане на главния прокурор на Р. Б за възобновяване на чнд № 5204/2013 год. на Софийския градски съд и отмяна на определение № 1595/03.06.2014 год. на основанието по чл.422, ал.1, т.5 НПК. Поддържа се, че е постановено при съществени нарушения на процесуалните правила, поради което делото следва да се върне за ново разглеждане на Специализирания наказателен съд.	
	 	
	 Прокурорът от Върховната касационна прокуратура поддържа искането по изложените в него съображения.	
	 	
	 Обвиняемият А. Т. К.-лично, а обвиняемият И. А. И. – лично и чрез защитника си, оспорват основателността на искането.	
	 	
	 Върховният касационен съд, второ наказателно отделение, извърши проверка по доводите в искането и намира:	
	 	
	 Софийският градски съд е образувал чнд № 5204/2013 год. по реда на Глава 26 НПК по молбите на привлечените като обвиняеми по досъдебно производство № 77/2011 год. на НСлС-София К. и И., подадени на основание чл.368, ал.1 НПК. Съдът констатирал, че са привлечени като обвиняеми за тежки умишлени престъпления по смисъла на чл.93, т.7 НК-К. за престъпление по чл.321, ал.3 вр. ал.2 НК, за което се предвижда наказание лишаване от свобода от 2 до 6 години, И. – за престъпление по чл.321, ал.2 вр. ал.1 НК с предвидено наказание от 2 до 6 години.	
	 	
	 Съдът е разгледал молбите и е установил, че са налице основанията по чл.368, ал.1 НК. С определение № 563/21.02.2014 год. върнал делото на Софийската градска прокуратура като дал възможност на прокурора в 3-месечен срок да внесе делото за разглеждане в съда с обвинителен акт, с предложение на освобождаване на обвиняемите от наказателна отговорност с налагане на административно наказание или със споразумение за решаване на делото, или да прекрати наказателното производство, като уведоми за това съда. Препис от определението и материалите по досъдебното производство са изпратени на Софийската градска прокуратура, където са получени на 24.02.2014 год.	
	 	
	 С разпореждане от 27.05.2014 год. съдията-докладчик на основание чл.369, ал.2 НПК изискал досъдебното производство. Приел е, че прокурорът е внесъл обвинителен акт в специализирания наказателен съд, но на 31.05.2014 год., поради което е извън предвидения 3-месечен срок. С определение № 1595/03.06.2014 год. по чнд № 5204/2013 год. Софийският градски съд на основание чл.362, ал.2 НПК е прекратил наказателното производство срещу обвиняемия К. за престъпление по чл.321, ал.3 вр. ал.2 НК и срещу обвиняемия И. за престъпление по чл.321, ал.2 вр. ал.1 НК.	
	 	
	 Междувременно специализираният наказателен съд е образувал нохд № 689/2014 год. по внесения обвинителен акт. По отношение на двамата обвиняеми са повдигнати обвинения за престъпления по чл.321, по чл.212, по чл.210 и по чл.316 НК.	
	 	
	 С разпореждане на съдията-докладчик от 12.06.2014 год. делото е прекратено и върнато на специализираната прокуратура на основанията по чл.249, ал.1 вр. чл.248, ал.2, т.3 НПК.	
	 	
	 Определението по чнд № 5204/2013 год. на Софийския градски съд е постановено при допуснати съществени нарушения на процесуалните правила, което е довело до ограничаване на процесуалните права на прокурора като страна.	
	 	
	 Процедурата по Глава 26 НПК е самостоятелна и в нея не се осъществява съдебен контрол по отношение на действията на органите на досъдебното производство. Компетентен да разгледа молбите и да се произнесе по основателността им е съответният съд, т. е. този, който следва да разгледа делото в съдебната му фаза и да се произнесе по същество. Специалната компетентност по чл.411А НПК изключва приложението на общите правила за подсъдност по Глава четвърта, Раздел ІІ НПК, и делата за престъпления по чл.321 и чл.321А от НК, за каквито са привлечени обвиняемите К. и И., са подсъдни на специализирания наказателен съд. З. С градски съд не е компетентен да се произнесе, независимо че молбите са изпратени до него, поради което е следвало да ги изпрати на специализирания наказателен съд по компетентност.	
	 	
	 Съдът е допуснал и друго съществено нарушение на процесуалните правила. Съгласно чл.369, ал.1, изр.2 НПК в 3-месечния срок, който е даден на прокурора, не се включва срокът по чл.242, ал.3 НПК, определен за осъществяване на правомощията по чл.242, ал.1 и ал.2 НПК – най-кратък, но не по-късно от 1 месец от получаване на делото. Затова съдът като е приел, че срокът изтича на 26.05.2014 год. и е прекратил наказателното производство по отношение на обвиняемите К. и И. за престъпления по чл.321 НПК на това основание, е допуснал съществено нарушение на процесуалните правила по смисъла на чл.348, ал.3, т.1 вр. ал.1, т.2 НПК, което води до отмяна на определението.	
	 	
	 Предвид изложеното искането на главния прокурор за отмяна на определението по реда на възобновяването е основателно и на основание чл.425, ал.1, т.1 вр. чл.422, ал.1, т.5 вр. чл.348, ал.1, т.2 НПК Върховният касационен съд, второ наказателно отделениеРЕШИ: ВЪЗОБНОВЯВА чнд № 5204/2013 год. на Софийския градски съд. ОТМЕНЯ определение № 1595/03.06.2014 год., с което е прекратено наказателното производство срещу обвиняемия А. Т. К. за престъпление по чл.321, ал.3 вр. ал.2 НК и срещу обвиняемия И. А. И. за престъпление по чл.321, ал.2 вр. ал.1 НК.	
	 	
	 ВРЪЩА делото за ново разглеждане на специализирания наказателен съд.	
	 	
	 Решението не подлежи на обжалване.	
	 	
	 ПРЕДСЕДАТЕЛ: 	
	 	
	 ЧЛЕНОВЕ: 	

